MTC และ SAWAD
หุ้นทั้งสองตัวนี้กำลังอยู่ในความสนใจของนักลงทุนอย่างมาก
16 ต.ค. 2561

ลูบคมตลาดทุน : ธนะชัย ณ นคร
หุ้นทั้งสองตัวนี้กำลังอยู่ในความสนใจของนักลงทุนอย่างมาก
มูลค่าซื้อขายต่อวันติด 30 อันดับแรก ของหุ้นที่มีมูลค่าซื้อขายสูงสุดมาโดยตลอด
ล่าสุด เมืองไทย แคปปิตอล หรือ MTC ราคาหุ้นเพิ่งขึ้นไปปิดทำนิวไฮนับจากเข้าตลาด (28 พ.ย. 2557) ที่ระดับ 52.75 บาท เมื่อวันศุกร์ที่ 12 ต.ค.ที่ผ่านมานี้เอง หลังก่อนหน้านี้ ราคาเคยขึ้นไปทำนิวไฮ 54.25 บาท เมื่อวันที่ 3 ต.ค. 2561 แต่ยืนไม่ได้ และลงมาปิดที่ 51.25 บาท
ข่าวดีของ MTC คือ พ.ร.บ.ควบคุมธุรกิจนันแบงก์ที่เพิ่งผ่านครม.ไปเมื่อสัปดาห์ที่ผ่านมานั้น
ในกฎหมาย ไม่ได้กำหนดอัตราดอกเบี้ยไว้
ทำให้นักลงทุนเกิดการผ่อนคลายลง โดยเฉพาะ “สินเชื่อทะเบียนรถ”
ทว่า อาจจะมีความยุ่งยากในขั้นตอนการปล่อยสินเชื่อบ้าง ทั้งก่อนการปล่อย และหลังการปล่อยสินเชื่อ หรือ Market Conduct แต่เรื่องนี้ “ชูชาติ เพ็ชรอำไพ” ซีอีโอของ MTC ยืนยันว่า “ไม่มีปัญหา”
และ MTC พร้อมปฏิบัติตามอยู่แล้ว เพราะเป็นเรื่องของความโปร่งใส
ดังนั้น เกณฑ์อัตราดอกเบี้ยที่ MTC จะต้องใช้ก็คือ ตามเกณฑ์ของแบงก์ชาติที่จะออกมาคุมเพดานไว้ไม่เกิน 28% นั่นเอง
ส่วนปัจจุบัน MTC คิดดอกเบี้ยอยู่เพียง 23%
อาจมีคำถามว่าแล้ว MTC จะปรับดอกเบี้ยขึ้นไหม คำตอบคือ หากแบงก์ชาติปรับขึ้นดอกเบี้ยนโยบายอีก 0.25% ในปลายปีนี้
หรืออย่างช้าในต้นปี 2562
ก็มีความเป็นไปได้ว่า MTC อาจจะปรับดอกเบี้ยขึ้นตาม เพราะยังมีช่องว่างให้ปรับขึ้นได้อีก และนี่ก็น่าจะเป็นปัจจัยบวกที่หนุนราคาหุ้นของ MTC
MTC เพิ่งจะมีการประชุมกับนักวิเคราะห์เมื่อต้นเดือน ต.ค.ที่ผ่านมา
นักวิเคราะห์ดีดลูกคิดกันออกมา คาดการณ์กำไรกันไว้ว่าจะเติบโตทำนิวไฮอีกแน่นอน
เช่น บล.เอเซีย พลัส เคาะกำไรของ MTC ไว้ราว ๆ 991 ล้านบาท เพิ่มขึ้น 52.3% และให้ราคาเป้าหมายไว้ที่ 56.00 บาท
ราคานี้ยังถือว่ามีอัพไซด์อยู่บ้าง (6-7%) จากราคาปิดเมื่อวันศุกร์ (52.75 บาท)
ส่วนข้อมูลจาก settrade ระบุว่า ราคาเป้าหมายของ MTC จากโบรกฯ จำนวน 13 แห่ง มีให้ราคาสูงสุดไว้ถึง 65.00 บาท และต่ำสุด 50.00 บาท ส่วน IAA Consensus อยู่ที่ 55.00 บาท
เมื่อวันศุกร์ราคาหุ้นปรับขึ้นมาปิด 52.75 บาท หรือเปลี่ยนแปลง +5%
ราคาหุ้นวิ่งขึ้นมาแรงแบบนี้ออกได้สองหน้าเลยครับ
หากเจ้ามือต้องการให้ไปต่อ และรายย่อยยังเข้าไปซื้อกันสนุกสนาน ราคาหุ้นก็ไปต่อได้
หรือหากมีแรงขายทำกำไรกันออกมามาก จนราคาร่วงนั้น
ก็เป็นไปได้เช่นกันครับ
ราคาหุ้นในรอบกว่า 4 เดือนของ MTC ปรับขึ้นมาแล้ว 54-55%
MTC ไม่ได้เป็นหุ้นที่มีการจ่ายเงินปันผลสูง
ผู้บริหาร MTC เคยบอกไว้แล้วว่า ต้องการนำกำไรไปขยายงาน เพิ่มสาขาไปเรื่อย ๆ เพื่อสร้างการเติบโตของสินเชื่อ-กำไร และหากทำได้ตามเป้า ราคาหุ้นก็จะวิ่งขึ้นมา
นักลงทุนจะได้ผลตอบแทนจากส่วนต่างราคาหุ้นกันไป
มาถึงค่ายของ SAWAD กันบ้าง
ล่าสุดราคาขึ้นมาปิด 46.75 บาท รับข่าวเรื่องกฎหมายคุมนันแบงก์เช่นกัน
พี/อี ของ SAWAD อยู่ประมาณ 21 เท่า ต่ำกว่าของ MTC ที่อยู่ประมาณ 36 เท่า ทำให้นักวิเคราะห์มองว่า หุ้น MTC ราคาใกล้เต็มมูลค่า เลยหันมาเชียร์ SAWAD กันมากขึ้น
SAWAD ราคาหุ้นก่อนหน้านี้ร่วงลงไปอย่างหนักจากผลประกอบการ Q2/61 ไม่ดี
และยังชุลมุนเรื่องการปรับโครงสร้างธุรกิจอีก
แต่ผ่านมาถึงวันนี้ SAWAD ผ่านจุดต่ำสุดไปแล้ว และกำลังกลับมาบินขึ้นสูงอีกครั้ง
บล.เอเซีย พลัส ยกให้ SAWAD เป็นหุ้น top picks ของกลุ่มฯ และให้ราคาเป้าหมาย 55 บาท
ราคาหุ้น SAWAD เคยขึ้นไปสูงสุด 69.16 บาท เมื่อวันที่ 6 พ.ย. 2560
มาลุ้นกันว่า ราคาหุ้นจะดีดกลับขึ้นไปได้หรือไม่ 